Gardista (noviny)

Gardista bol politický týždenník, neskôr denník Hlinkovej gardy (HG), vychádzajúci v období pred a počas druhej svetovej vojny na Slovensku.

21. číslom prvého ročníka sa Gardista stal aj úradným orgánom Hlinkovej dopravnej gardy (HDG).
Vychádzal v Bratislave a Žiline týždenne, neskôr denne okrem pondelka. Prvé číslo vyšlo 18. januára 1939, posledné po viac ako piatich rokoch 5. apríla 1945. Prvý rok malo vydanie priemerne 16 strán, neskôr 8. V Gardistovi vychádzala na pokračovanie kniha Karola Murgaša Tretia ríša – kniha o tvorení Veľkonemeckej ríše, práci a živote jej vodcu Adolfa Hitlera. Na konci augusta 1944 a začiatkom septembra noviny nevychádzali, pretože počas bojov v SNP bola zničená jeho tlačiareň.

Zodpovedný redaktor 
 Karol Murgaš
 Ladislav Hohoš
 Rudo Strieženec
 František Galan
 Otomar Kubala
 Milo Urban

Zameranie 
Gardista uverejňoval:
 okrem politických materiálov a organizačných zvestí HG aj 
 výchovno-náboženské príspevky
 články z kultúrneho života (divadlo, literatúra, osveta)
 príspevky z hospodárskeho života
 nastoľoval sociálne otázky
 prinášal vlastivedné materiály

V prvom ročníku bol Gardista zameraný viac na organizačné, personálne a ideologické vystužovanie Hlinkovej gardy a jej zložiek, potom bol spravodajsky aj publicisticky a komentármi otvorený spoločenskému a politickému životu v Slovenskom štáte (branná výchova, duchovný život, hospodárstvo, jubileá politikov a národovcov, kultúra, šport a pod.) i k svetovej politike. Kládol dôraz na budovanie upevňovanie slovenskej štátnosti a jej národno-kresťansko-sociálneho obsahu v duchu ideológie národného socializmu a verného spojenectva s Nemeckou ríšou. Gardista publikoval úvahy a komentáre a pretláčal všetky prejavy vedúcich funkcionárov Hlinkovej gardy spočiatku najmä Karla Sidora, potom Alexandra Macha, uverejňoval príspevky rôznych nižších funkcionárov a oslavné vlastenecké i militaristické básničky významnejších i bezvýznamných autorov. Podporoval nemeckú vojenskú expanziu aj slovenskú vojenskú účasť na jej, pretláčal a vítal protižidovské zákonodarstvo a i jeho realizáciu (arizácie, deportácie), so sympatiami komentoval dianie v spojeneckých krajinách, najmä v Chorvátsku a v Taliansku, dezinformatívne útočil na antifašistické mocnosti, v priebehu Slovenského národného povstania a po jeho potlačení  povzbudzoval režimistické udavačstvo a represie. Nacionalistické, antisemitské a germanofislké zameranie si Gardista zachoval do konca existenie a jeho dlhoročný šefredaktor M. Urban bol v r. 1948 odsúdený na "verejné pokarhanie".

Prílohy  
 Detská nedeľa
 Malé noviny
 Nedeľa

Rubriky 
 Film
 Filatelia
 Šport
 Malý oznamovateľ

Periodicita
Politický týždenník, neskôr denník, vychádzal od 18. 1. 1939.
 1939 - roč. I. - 47 čísiel - priemerne po 16 strán
 1940 - roč. II. - 90 č. - po 8 s., po 28 s.
 1941 - roč. III. - 297 č. - po 8 s.
 1942 - roč. IV. - 297 č. - po 8 s.
 1943 - roč. V. - 299 č. - po 8 s.
 1944 - roč. VI. - 289 č. - po 8 s.
 1945 - roč. VII. - 75 č. - po 4 s. - vychádzal do 5. 4 . 1945)

Noviny v elektronickej podobe
 Gardista - dostupné v Digitálnej knižnici UKB

Referencie

Externé odkazy 
 Tiso a Hitler, takto vyzerali obálky novín po vzniku Slovenského štátu – článok v Denníku N

Zdroj 
 

Hlinkova slovenská ľudová strana
Tlač v Slovenskej republike 1939 – 1945